**Sigvart Bjøntegaard** (født 16. desember 1957) er en norsk tidligere skiskytter som fikk 3.-plass i WC (World Cup), 10 km sprint i Tsjekkoslovakia i 1979 og fikk 3.-plass i stafett under prøve-VM i Lahtis 1980 som beste plassering internasjonalt i senior.

Han er far til skiskytteren Erlend Bjøntegaard.

Utøver
------

Bjøntegaard vant tre norske individuelle mesterskap som junior, og ble sammenlagtvinner av NC[*klargjør*] junior i 1974, og var med å vinne tre NM-gull i stafett senior. Han ble fylkesmester i DFS-skyting i klasse 1 i 1980, nordisk mester i langrenn stafett, og vant en individuel sølvmedalje på 15 km klassisk i 1979. 

Han ble verdensmester i veteranlangrenn klassisk stil fire ganger; på distansene 15 km, 30 km og 50 km i Tyskland i 1994, og i stafett på Geilo i 1993. I 1993 tok han i tillegg en sølvmedalje på distansen 15 km klassisk på Geilo.

Trener
------

Bjøntegaard trente det amerikanske skiskytterlandslaget fra 1985 til 1988, og som første trener i den vestlige verden innførte han høsten 1985 dobbeldans som en av lagets konkurransegrener. Amerikanske Josh Thompson tok sølvmedalje i VM i Lake Placid i 1987, på distansen 20 km individuelt, og USAs stafettlag gikk inn til bronse i world cup-rennet i Ruhpolding i 1988. Sølvmedaljen til Thompson var USAs første medalje i et skiskyter-VM for menn. 

Bjøntegaard har over en kortere periode også vært landslagstrener i skiskyting for England (1989) og Norge (1991). I tillegg var han skismører for de canadiske skiskytterne vinteren 1990. Dessuten var han ungdomssinstruktør i skyting for DFS i 1981-1983. Han startet også Bever´n skiskyting i Kongsberg i 2001 og var leder fram til 2008. Bever´n skiskyting er etter hvert blitt en ikke ubetydelig klubb i skikytter-Norge. Bjøntegaard var med og startet Hedmark skiskytterkrets i 1983 og ble valgt til nestleder. Sigvart Bjøntegaard har også vært teknisk delegert ved et utall NC i skiskyting og NM i Norges skiskytterforbund (NSSF). Han har vært leder av langrennskomiteen i Buskerud skikrets 1994-1996, og startet Buskerud-langrenn. Han var også leder av Buskerud skiskytterkrets i 2010. Bjøntegaard jobbet som assisterende rennleder under NM på ski i Kongsberg i 2006 og har i tillegg vært rennleder av Svalbard skimaraton i 2015, 2016, 2017 og 2018.

Utdanning og arbeid
-------------------

Sigvart Bjøntegaard er utdannet cand.mag. Han har treårig allmennlærerutdanning fra Elverum lærerhøgskole og toårig mellomfagstillegg ved Norges idrettshøgskole (NIH), og tok grunnfag i sosial pedagogikk ved Buskerud/Vestfold lærehøgskole i 1998.

Sigvart Bjøntegaard var en av grunnleggerne av Norges Toppidrettsgymnas (NTG), som startet opp på Geilo i 1990 med Ole Einar Bjørndalen og Liv Grete Skjelbreid som de to første elevene ved skolen.

Han var lærer ved Longyearbyen skole i perioden 2015–2017.

Han jobbet som lærer ved Midt-Østerdal videregående skole i Stor-Elvdal i 2018 og på Dokka videregående skole i 2019.

Referanser
----------

1. ↑  «Pappa Bjøntegaard tror vrakingen av Bjørndalen har gitt sønnen et løft». *dagbladet.no* **(norsk)**. 11. februar 2018. Besøkt 28. september 2022.
2. ↑  «NM junior». Norges Skiskytterforbund. Arkivert fra originalen 27. desember 2019. Besøkt 27. desember 2019.
3. ↑  Møllersen, Brynhild Marit Berger (27. februar 2022). «(+) Ivrige rendøler: Vil starte folkehøgskole i nedlagt aldershjem». *Østlendingen* **(norsk)**. Besøkt 28. september 2022. «– Kommunen er i tillegg positive til at vi kan bruke ledig kapasitet ved Berger skole. Der er det jo alt fra klasserom til svømmehall, gymsal, scene, kafeteria, uteareal, kjøkken og sløydsal som kan leies, sier Sigvart Bjøntegaard. | Den tidligere skiskytteren og treneren var i sin tid med på å starte Norges Toppidrettsgymnas på Geilo, med Ole Einar Bjørndalen og Liv Grete Skjelbreid som de første elevene. | Han satt da også i interimsstyret og var en viktig ressurs i arbeidet med å etablere en folkehøgskole på Svalbard, som åpnet dørene i 2019.»
4. ↑  «Sigvart Bjøntegaard». Oppland Fylkeskommune. Arkivert fra originalen 27. desember 2019. Besøkt 27. desember 2019.